Gekkur

Gekkurin er bingospæl í sjónvarpinum hjá Kringvarpinum. Øll, sum hava keypt seðil á sølustøðunum kring landið áðrenn klokkan 19:00 fríggjakvøld, hava møguleika at spæla við í Gekkinum. Hvør seðil kostar 40 krónur. Gekkurin verður sendur klokkan 19:45 fríggjakvøld. Gekkurin var fyrstu ferð á skránni í februar 1997, og hevur koyrt á meir ella minni sama hátt síðan. Fyrstu tvey árini var vinnarin frá seinasta fríggjakvøldinum inni í sjónvarpsstovuni og snaraði hjólinum, og tá vóru eisini tvær gekkapuljur.

Seinni gjørdist møguligt at ringja inn í sjónvarpsstovuna og snara hjólinum við at trýsta á knapparnar á telefonini. Samstundis bleiv avgerð tikin um at minka gekkapuljarnar til eina størri heldur enn tvær minni. Størsta upphæddin, ið er vunnin, er 3.400.000,00 krónur. Henda upphæddin varð vunnin fríggjakvøldið 3. august 2018.

Tað eru trý fólk, sum skiftast um at vera gekkavertir, tey eru (2017): Magnus Magnussen, Jan Gardar og Petrina Berg. Kringvarp.fo Ein av teimum sum var vertur fyri sendingini í fleiri ár var Rudolf Joensen úr Klaksvík - hann var við frá byrjan.

Spælireglur

Í trimum teimum fyrstu spølunum vinna tey, sum fáa fult rað. Øll, sum fáa fult rað, vinna eina peningaupphædd. Tey, sum eru fyrst at ringja inn og sleppa ígjøgnum, sleppa at velja ein bókstav. Handan bókstavin eru nakrir vinningar at velja ímillum.

Virðið á vinningunum handan bókstavirnar er annaðhvørt umleið 2000, 4000 ella 6000 krónur.

Í síðsta spælinum vinna tey, ið fáa fulla plátu. Her er sama galdandi, at øll, ið vinna, fáa eina peningaupphædd. Í síðsta spælinum er tó bert ein, ið sleppur ígjøgnum til sjónvarpsstovuna.

Tann, ið sleppur ígjøgnum, skal draga gekkahjólinum, og hevur møguleika at vinna stórar upphæddir. Størsti vinningurin er gekkapuljan.

 Keldur 

 Ávísing úteftir 
 Kringvarp.fo

Bólkur:Spøl
Bólkur:Undirhald
Bólkur:Føroyskar sjónvarpssendingar
Bólkur:Sjónvarpsrøðir